
	[bookmark: nev]DÉR DOROTTYA NOÉMI
derdorottya@gmail.com
Kereskedelem és marketing
BSc, 7. félév
Szegedi Tudományegyetem
Gazdaságtudományi Kar
	
[bookmark: _GoBack]






Témavezető:
	Huszár Sándor
Tanársegéd, SZTE GTK




VIZUÁLIS KÖZÖSSÉGI MÉDIA TARTALMAK HATÁSA A TESTKÉPRE ÉS ELÉGEDETTSÉGRE – EGY SZEMKAMERÁS VIZSGÁLAT EREDMÉNYEI FIATAL NŐK KÖRÉBEN

A közösségi médiában megjelenő tartalmak számos területen hatással lehetnek attitűdünkre és magatartásunkra. Ennek tükrében primer kutatásom célja feltárni, hogy befolyásolják-e a különböző közösségi média tartalmak a fiatal nők testkép megítélését, hangulatát és életmóddal való elégedettségét. Az önértékelési problémák és elégedetlenség hiányérzethez vezethet, amely így etikai kérdéseket is felvet a marketing esetén.
Kutatásomban egy szemkamerás vizsgálatot végeztem el, amelyet kérdőíves megkérdezésekkel egészítettem ki. A szemkamerás vizsgálatomba 93 alanyt vontam be, akiket három 31 fős csoportba soroltam – csoportonként pedig a különböző típusú tartalmak hatását vizsgáltam.
Kutatásom eredményeként megállapítható, hogy a fitspiration jellegű tartalmak csökkentik a fiatal nők pozitív hangulatát, ellenben a body positive tartalmak növelik a pozitív hangulatot, s csökkentik a negatív hangulatot. Az életmóddal való elégedettség vizsgálata során arra a következtetésre jutottam, hogy a fitspiration képeket megtekintett fiatal nők az expozíciót követően elégedetlenebbek lettek saját étkezési és testmozgási szokásaikkal. Ezen eredmény összefüggésbe hozható azzal, hogy az ilyen jellegű tartalmak elősegítik a fitnesz élelmiszerek és sporteszközök vásárlását, hiszen a fogyasztással a hiány érzete redukálódik. Emellett megállapítható, hogy a közösségi média tartalmak nem voltak hatással a fiatal nők testképmegítélésére, sem pedig az egyes testrészeikkel való elégedettség a vizuális tartalmak megtekintésére. Ugyanakkor, habár nem tudtam bizonyítani a szignifikáns eltérést, megállapítottam, hogy a body positive képeket megtekintett résztvevők elfogadóbbá váltak az ideális testalkatot illetően a képek megtekintését követően, emellett az arccal való elégedettség és az arc nézési időtartama, valamint a lábakkal való elégedettség és a lábak nézési időtartama között is sikerült összefüggést azonosítanom.
Kutatásom összegző konklúziójaként a fitspiration típusú tartalmak negatív hatását emelném ki, hiszen csökkentik a fiatal nők pozitív hangulatát, valamint növelik az életmóddal való elégedetlenséget, mely amellett, hogy fogyasztást generál, étkezési problémák és testedzésfüggőség előidézője (is) lehet.
Kulcsszavak: fitspiration, body positive, közösségi média, szemkamera, testkép



